Eggwanga lya Uganda lyafuna obwetwaze okuva mu mikono gy’Abangereza abafuzi b’amatwale ng’ennaku z’omwezi mwenda omwezi Ogwekkumi lukumi mu lwenda nkaaga mu ebiri. Ku lunaku luno olukulu ennyo Kwini wa Bungereza Elizabeth Owookubiri lwe yakomya okubeera omukuluembeze ow’oku ntikko ow’eggwanga Uganda. Era bw’atyo Kabaka wa Buganda Edward Muteesa Owookubiri n’afuuka omukulembeze wa Uganda eyasooka nga Uganda efunye obwetwaze. Emikolo gy’okugyaguza obwetwaze gyategekebwa era gyali minyuvu nnyo. Anti gyatandika ne paleedi z’amagye ezaakumba ne zaanaamiriza ku ksaawe e Kololo mu Kampala wakati. Olwo nno Pulezidenti omuggya n’agenda ng’alambula enkalala, fulaaga ya Uganda n’ewanikibwa era langi z’eggwanga Uganda nazo ne zirabikira ddala bulungi. Pulezidenti wa Uganda n’ayogerako eri abantu oluvannyuma lw’abannaddiini abawerako okusabira eggwanga. Emikolo gy’okugyaguza gyakolebwa okwetooloola eggwanga lyona erya Uganda. Mu bikujjuko bino mwalimu abayimbi abaalya mu ndago, ssaako n’okwolesa ebyobuwangwa bya Uganda eby’enjawulo. Mu mwaka gwa lukumi mu lwenda nkaaga mu ebiri ogwo gwe nnyini Uganda yeegatta ku kitongole kya Common Wealth.,Wabula mu lukumi mu lwenda nkaaga mu esatu n’efuna ssemateeka empya era bw’etyo n’efuuka lipabuliika.